Di suatu hari, kutika Drona parahatan mandi di sungai Gangga, saikung buhaiya datang maigut inya. Drona kawa mambibaskan dirinya kada ngalih-ngalih, tagal lantaran handak mauji kawanian murid-muridnya maka diinya bakuriak maminta tulung. Di antara murid-muridnya, hanya Arjuna haja nang datang mambarii patulungan. Lawan panahnya, inya membunuh buhaiya nang maigut gurunya. Atas pengabdian Arjuna, Drona mambari sebuah astra nang bangaran Brahmasirsa. Drona jua maajarakan lawan Arjuna tentang cara mangiaw wan manjuhut astra nangitu. Menurut Mahabharata, Brahmasirsa hanya kawa ditujuakan lawan dewa, raksasa, setan jahat, wan mahluk sakti nang baulah idabul jahat, supaya dampaknya kada babahaya.